**Liūčių skandintiems ūkininkams – kompensacijos**

2018 08 08

**Šalies žemdirbiai, kuriems ilgalaikiai lietūs pernai pridarė didelės žalos, netrukus sulauks kompensacijų. Net 75 proc. ES paramos lėšų bus išmokėta jau rugpjūčio 10 d., likusi suma –  iki rugpjūčio 17 d.**

„Bendromis jėgomis pavyko pasiekti, kad ilgai lauktos kompensacijos į nukentėjusių nuo liūčių žemdirbių bankų sąskaitas patektų ne rugpjūčio pabaigoje, o daug anksčiau. Tikimės, kad dabar javapjūtė tęsis su daug geresne nuotaika“, – gera žinia pasidalijo žemės ūkio ministras Giedrius Surplys.

Europos Komisija 2017 m. nuo liūčių ir potvynių nukentėjusiems Lietuvos ūkininkams skyrė 9 mln. 120 tūkst. eurų kompensaciją už žuvusius ar negalėtus pasėti žieminius pasėlius. Siekiantys paramos  pareiškėjai teikė prašymus ir įbraižė plotus deklaruodami pasėlius, o Nacionalinė mokėjimo agentūra atliko patikras ir konstatavo, kad  bendras paramai tinkamas plotas sudaro 108 308 ha. Paramą gaus 3309 pareiškėjai. Daugiausiai jų yra iš Jurbarko, Raseinių, Pasvalio, Anykščių, Rokiškio rajonų.

Žemės ūkio ministerija nustatė kompensacinių išmokų dydžius: pareiškėjams, 2017 m. pasėjusiems žieminius pasėlius, kurie žuvo dėl kritulių, – 103,87 Eur/ha, o pareiškėjams, 2017 m. dėl iškritusių kritulių negalėjusiems pasėti žieminių pasėlių, – 72,71 Eur/ha.

Lietuva planuoja skirti papildomą nacionalinę paramą (apie 9 mln. Eur) ir 2017 m. dėl liūčių bei potvynių žuvusio derliaus (javų, bulvių, daržovių, sodų ir uogynų) nuostoliams kompensuoti.  ŽŪM jau parengtos nuostolių kompensavimo taisyklės artimiausiu metu bus pateiktos notifikuoti Europos Komisijai.

Žemės ūkio ministerijos informacija

 **Taip pat skaitykite**

[Ar eksportuosime lietuvišką medų į Japoniją?](https://zum.lrv.lt/lt/naujienos/ar-eksportuosime-lietuviska-medu-i-japonija) [ES parama – žemės ūkio produktų perdirbėjams](https://zum.lrv.lt/lt/naujienos/es-parama-zemes-ukio-produktu-perdirbejams) [Žemės ūkio ministerija skiria lėšų kovai su kiaulių maru](https://zum.lrv.lt/lt/naujienos/zemes-ukio-ministerija-skiria-lesu-kovai-su-kiauliu-maru) [Lietuvos žvejai ir toliau žvejos Maroke](https://zum.lrv.lt/lt/naujienos/lietuvos-zvejai-ir-toliau-zvejos-maroke) [Maisto eksporto kryptis – Izraelis](https://zum.lrv.lt/lt/naujienos/maisto-eksporto-kryptis-izraelis)

|  |  |
| --- | --- |
|  |  |